Toetsbeampte vas oor ‘bedrog’ met rybewyseBredasdorp se lisensietoetssentrum en voertuigtoetsstasie. Foto: Verskaf Die hooftoetsbeampte van Bredasdorp se lisensietoetssentrum en voertuigtoetsstasie in die Wes-Kaap is vanoggend deur ŉ ondersoekspan van die nasionale departement van vervoer en polisiebeamptes van die dorp in hegtenis geneem. Die optrede teen die 60-jarige man het gevolg na inligting vroeër die week ontvang is dat hy glo bestuurslisensies uitreik sonder om die aansoekers te toets. Maroela Media verneem dat bewyse teen die beampte, wat sowat twintig jaar diens het, bekom is toe twee van die “suksesvolle” aansoekers, aan wie hy lisensies uitgereik het, ondervra is. Volgens die verkeersafdeling se rekords het albei hulle bestuurderslisensies ontvang ná hulle met voertuie van bestuurskole in die omgewing vir die toets opgedaag het. By nadere ondersoek is egter vasgestel dat die betrokke voertuie nie op die bepaalde datums wat hulle glo getoets is aan die aansoekers verhuur is nie. Die inligting op die stelsel was dus vals; hulle is nooit getoets voor hulle bestuurderslisensies uitgereik is nie. Bredasdorp se lisensietoetssentrum en voertuigtoetsstasie. Foto: Verskaf Een was in besit van ŉ ekstra-swaarvoertuiglisensie en die ander een het ŉ swaarvoertuiglisensie gehad. Daar is na bewering vir elke lisensie R1 000 aan ŉ tussenganger betaal wat met die verkeersbeampte saamgewerk het. Groot bedrae is na bewering ook vir padvaardigheidsertifikate en leerlinglisensies betaal en dit word nou verder ondersoek. ŉ Lid van die ondersoekspan wat tydens die arrestasie teenwoordig was, het aan Maroela Media gesê die saak is ook aan die spesiale ondersoekeenheid (SOE) in Kaapstad oorhandig. Die verdagte is die afgelope twee jaar in ŉ bestuursposisie by die toetssentrum en daar word vermoed dat hy van toe af lisensies sonder bestuurstoetse uitgereik het. Die Bredasdorp-toetssentrum het egter in die tyd nie ŉ toename in aansoekers getoon nie. Normale volumes is hanteer en die beweerde bedrog het dus baie subtiel plaasgevind. Die verdagte verskyn later die week in die plaaslike hof.